เพศทางเลือกเฮ! ครม.ไฟเขียวร่างพ.ร.บ.คู่ชีวิต รองรับความหลากหลาย-ยกระดับสิทธิมนุษยชน
เพศทางเลือกเฮ! ครม.ไฟเขียวร่างพ.ร.บ.คู่ชีวิต รองรับความหลากหลาย-ยกระดับสิทธิมนุษยชน
25 ธ.ค. 2561

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบในหลักการร่างพระราชบัญญัติคู่ชีวิต เพื่อให้สิทธิการสร้างครอบครัวแก่กลุ่มบุคคลหลากหลายทางเพศ ยกระดับการคุ้มครองด้านสิทธิมนุษยชนมากขึ้น
สำหรับสาระสำคัญของร่างพ.ร.บ.ดังกล่าว คือ ผู้ที่จะจดทะเบียนได้ต้องไม่ใช่คู่ชายหญิง ภายใต้เงื่อนไขมีอายุ 20 ปีบริบูรณ์ และฝ่ายใดฝ่ายหนึ่งต้องมีสัญชาติไทย
“การจดทะเบียน จะมีลักษณะคล้ายจดทะเบียนสมรส ที่ทั้งสองฝ่ายจะต้องยื่นคำร้อง หรือแสดงความยินยอมต่อหน้านายทะเบียน โดยการสิ้นสุดเป็นคู่ชีวิต จะสิ้นสุดในกรณีเสียชีวิต การสมัครใจ เลิกกัน หรือศาลพิพากษาให้เพิกถอนการเป็นคู่ชีวิต” นายณัฐพรระบุ
นอกจากนี้ ยังกำหนดความสัมพันธ์ทรัพย์สินมรดก โดยนำประมวลกฎหมายแพ่งและพาณิชย์มาบังคับใช้ แต่การจดทะเบียนคู่ชีวิต จะแตกต่างกับการจดทะเบียนสมรส ในเรื่องสวัสดิการของภาครัฐที่ยังอยู่ในขั้นตอนการพิจารณา จึงยังไม่สามารถครอบคลุมไปยังกฎหมายคู่ชีวิต, สิทธิทางการลดหย่อนภาษี ส่วนบุตรบุญธรรมนั้นสามารถรับเลี้ยงดูบุตรบุญธรรมได้ โดยมีกฎหมายที่รองรับอยู่แล้ว โดยขั้นตอนหลังจากนี้จะส่งให้สภานิติบัญญัติแห่งชาติ (สนช.) พิจารณาในรายละเอียดต่อไป